PREB โชว์กำไร Q1 โต 52% รับธุรกิจอสังหาฯ-ก่อสร้างหนุน ปักธงรายได้ปีนี้เข้าเป้า 20%
PREB โชว์กำไร Q1 โต 52% รายได้อสังหาฯ, รับเหมาก่อสร้าง และผลิตแผ่นพื้น PCM หนุน ตุน Backlog งานก่อสร้างแน่นกว่า 7 พันลบ. วางเป้ารายได้ปีนี้โต 20 %
PREB โชว์กำไร Q1 โต 52% รายได้อสังหาฯ, รับเหมาก่อสร้าง และผลิตแผ่นพื้น PCM หนุน ตุน Backlog งานก่อสร้างแน่นกว่า 7 พันลบ. วางเป้ารายได้ปีนี้โต 20 %
19 พ.ค. 2565

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า ภาพรวมผลการดำเนินงานในงวดไตรมาส 1/2565 บริษัทฯ มีกำไรสุทธิอยู่ที่ 87.85 ล้านบาท เพิ่มขึ้น 52.36% จากงวดเดียวกันปีก่อนที่มีกำไรสุทธิอยู่ที่ 57.66 ล้านบาท ขณะที่มีรายได้รวมอยู่ที่ 1,276.99 ล้านบาท เพิ่มขึ้น 18.6% จากงวดเดียวกันปีก่อนมีรายได้รวมอยู่ที่ 1,076.33 ล้านบาท
สำหรับปัจจัยที่สนับสนุนให้มีกำไรเพิ่มขึ้น เนื่องจากบริษัทฯ มียอดรายได้รวมสูงกว่าช่วงเวลาเดียวกันกับปีที่ผ่านมาประมาณ 200.66 ล้านบาท โดยเป็นการเพิ่มขึ้นในส่วนงานพัฒนาอสังหาริมทรัพย์ประมาณ 104.03 ล้านบาท และในส่วนงานรับเหมาก่อสร้างประมาณ 61.58 ล้านบาท ส่วนงานขายและผลิตวัสดุก่อสร้างประมาณ 35.06 ล้านบาท
ขณะที่กําไรขั้นต้นในไตรมาส 1/2565 สูงกว่าช่วงเวลาเดียวกันกับปีที่ผ่านมาประมาณ 42.37 ล้านบาท ผันแปรตามยอดขายที่เพิ่มขึ้น ในขณะที่อัตรากําไรขั้นต้นยังใกล้เคียงกัน
“แม้ว่าสภาพเศรษฐกิจโดยรวมจะยังไม่ปรับตัวดีขึ้น บวกกับการสู้รบในยูเครนจะส่งผลต่อราคาวัตถุดิบให้มีราคาสูงขึ้น แต่บริษัทฯ  ก็ยังสามารถทำกําไรได้ โดยมีกําไรสุทธิรวมประมาณ 87.85 ล้านบาท สูงกว่าไตรมาส 1/2564 ประมาณ 30.19 ล้านบาท ซึ่งกําไรที่เพิ่มขึ้นมาจากส่วนงานรับเหมาก่อสร้างและพัฒนาอสังหาริมทรัพย์เป็นสำคัญ สาเหตุหลักมาจากการวางแผนที่ดีในเรื่องการจัดการและการควบคุมต้นทุน ขณะที่มียอดงานคงเหลือในมือสสำหรับส่วนงานก่อสร้าง ณ สิ้นไตรมาส 1/2565 มีประมาณ 7,000 ล้านบาท” นายวิโรจน์ กล่าว 
ส่วนแนวโน้มในไตรมาส 2/2565 คาดว่าจะยังมีการเติบโตที่ดีต่อเนื่อง หลังจากสถานการณ์การแพร่ระบาดโควิด-19 มีทิศทางที่ผ่อนคลายลง ซึ่งนโยบายการเปิดประเทศ ช่วยผลักดันให้กิจกรรมทางเศรษฐกิจมากขึ้น ทำให้ทั้งภาครัฐและเอกชนทยอยกลับเข้ามาลงทุน ดังนั้นน่าจะสนับสนุนให้มีการเปิดประมูลงานใหม่เพิ่มขึ้น ซึ่งบริษัทฯ มีแผนจะเดินหน้าเข้าประมูลงานใหม่ โดยปัจจุบันได้รุกขยายไปยังโครงการอาคารสำนักงาน โรงแรม และโรงพยาบาล ซึ่งจะเน้นในส่วนของโครงการที่เป็นของหน่วยงานราชการมากขึ้น
ขณะเดียวกันภาพรวมการดำเนินธุรกิจในปี 2565 ภาวะอุตสาหกรรมรับเหมาก่อสร้างยังคงมีการฟื้นตัวได้ในระดับที่ค่อยเป็นค่อยไป แต่อุตสาหกรรมพัฒนาอสังหาริมทรัพย์มีสัญญาณการเติบโตที่ชัดเจน ซึ่งบริษัทฯ มองว่า จะทำให้ธุรกิจของบริษัทพรีบิลท์ ดีเวลลอปเม้นท์ จะมีอัตราการเติบโตอย่างมีนัยสำคัญ โดยบริษัทฯ ตั้งเป้ารายได้เติบโตไม่น้อยกว่า 20% จากปีก่อน โดยสัดส่วนรายได้จะมาจากธุรกิจหลักรับเหมาก่อสร้าง 70% อสังหาริมทรัพย์ 20% และ PCM ประมาณ 10%